कक्राझार : कक्राझार जिल्लानि गसाइगाव महकुमानि कचुगाव दख'रानि सिङाव थानाय मैनागुरि हालामनि बोरसिज'रा गामिनि थागिबि फावदुर नार्जारिनि आंगो फिसाज्ला मनदल नार्जारिआ थांनाय 3 दाननि सिगांनिफ्राइनो गोब्राब बेरामजों नाख्रेबजानानै बिसनायाव गोग्लैसोना दं । नख'रनि सोद्रोमाफोरा फोरमायनाय बायदिब्ला थांनाय बोसोरावबो बे एखे दानावनो रोखोमसे बेरामजों मन्दल नार्जारिआ भुगिनांनो गोनां जादों । थांनाय बोसोराव नख'रनि सुबुङा खुनुरुखुमै फाहामथाय होनो हानानै मन्दल नार्जारिआ गाहाम देहायाव फैफिनदोंमोनब्लाबो नाथाइ , देग्लायबो फिन एखे बेरामाव गोब्राबसिनै मन्दल नार्जारिआ भुगिनो गोनां जायो । ‌ नख'रनि सुबुंफोरा फाहामथाइ होबोबाय थादोंब्लाबो , नाथाय मन्दल नारजारीनि देहा हालोदआ दासिम मोजाङाव फैयाखै । बेराफारसे , नख'रनि रांखान्थि हालोदआ मोजां नङैनि जाहोनाव मन्दल नाजारिखौ जौगा थाखोनि फाहामथाय होनो थाखाय रांखान्थि आंखालजों मोगा - मोगि जानो गोनां जाना फैदों । जेबो जाग्रा बेसाद जानो हायै आरो लोंनो हायैआव मन्दल नारजारीआ हामख्रेंलांनो हमगासिनो आरो देहा हालोदआ गाज्रिनिफ्राय गाज्रिसिन जालांनो हमगासिनो । मोजां फाहामथाय होनो हायोब्ला मन्दल नारजारीनि देहाया मोजाङाव फैफिनगोननि मिजिं लोनानै न'खराव रां - रुफा आंखाल नुजाथिनो गोनां जानायलाय नख'रनि सोद्रोमाफोरा दुलाराय राज्यो - राजाफोरननिफ्राय जा हायो रांङारी अनसुंथाइ हास्थायदों । मन्दल नारजारीनि लोमजानाय खौरांखौ मोन्नानै दिनै बड'सा खौरां बिलाइ नख'रनिफ्राय बिथांनि नखराव थांनानै नायहैयो आरो हानायसेबां रांङारी अनसुंथाय होनाय जायो । मन्दल नारजारीखौ फाहामथाय होनायाव एसेब्लाबो सहाय होनायनि असिलायै बड'सा खौरां बिलाइनि लोगो सुजुगिरि मोगथां बसुमतारीआ गावनि आखायजों 5 रोजा रांखौ नखरनि सुंबुंफोरनो गथायना होयो । मखनो गोनांदि , 22 बोसोर बैसोनि मन्दल नार्जारिआ सिगां समनिफ्राइनो दुलाराय बर' फरायसा आफादनि सोद्रोमा महरै खामानि मावबोदों आरो बर' हारिनि आलादा राज्यो बड'लेण्डनि थाखाय जांख्रिखांनाय , सोमावसारनायावबो बिथाङाबो मैखोमै बाहागो लाबोदों । 
बड'लेण्ड सोमावसारनायाव बाहागो लाबोनाय मनदल नार्जारिआ गोब्राब बेरामजों भुगिनांगासिनो , बड'सा खौरांबिलाइ नख'रनिफ्राय खौरां लाहैनानै रांखान्थि अन्सुंथाय गथायदों